আইপিএলে যেভাবে কাজ করবে ‘ইমপ্যাক্ট প্লেয়ার’
এবারের আইপিএলে নতুন নিয়ম হিসেবে ‘ইমপ্যাক্ট প্লেয়ার’ চালু হয়েছে। ইতোমধ্যে আইপিএলের প্রথম ম্যাচে এর ব্যবহারও হয়েছে। ফুটবলের মতো নিয়ম হলেও কিছুটা ভিন্ন রয়েছে। 







আইপিএলের নিয়মানুযায়ী, টসের আগে অধিনায়কদের প্রথম একাদশ প্রকাশ করতে হবে না। টসের পর অধিনায়করা নিজেদের মধ্যে প্রথম একাদশ অদল-বদল করে নেবেন। অর্থাৎ, টসের ওপর নির্ভর করে অধিনায়করা ঠিক করতে পারবেন প্রথম একাদশে কাদের খেলাবেন। 




তবে ম্যাচ চলাকালীন যে কোনো একজন ক্রিকেটারকে বদল করতে পারবে প্রতিটি দল। অর্থাৎ একজনের বদলে অন্যজনকে নামানো যাবে। তবে যাকে তুলে নেওয়া হবে, তিনি আর সেই ম্যাচে অংশ নিতে পারবেন না।
ক্রিকেটারকে বদল করার সুযোগ থাকলেও যাকে ইচ্ছা নামাতে পারবেন না অধিনায়ক।
টসের পর প্রথম একাদশের তালিকার পাশাপাশি পাঁচজন পরিবর্তন ক্রিকেটারের তালিকাও জমা দিতে হবে অধিনায়কদের। সেই পাঁচজনের মধ্যেই একজনকে ‘ইমপ্যাক্ট প্লেয়ার’ হিসাবে নামাতে হবে। তালিকার বাইরে থাকা কোনো ক্রিকেটারকে নামানো যাবে না। আবার একজন বিদেশির বদলে একজন দেশি ক্রিকেটারকে নামানো যাবে।
কিন্তু একজন দেশি ক্রিকেটারের বদলে বিদেশিকে নামানো যাবে না (যদি না প্রথম একাদশে তিনজন বিদেশি ক্রিকেটার থাকেন)। কারণ দলে একসময়ে চারজনের বেশি বিদেশি ক্রিকেটারকে খেলানো যাবে না।
ম্যাচের যে কোনো মুহূর্তে ‘ইমপ্যাক্ট প্লেয়ার’কে নামানো গেলেও সাধারণত দ্বিতীয় ইনিংসেই তাদের নামার সম্ভাবনা বেশি। কারণ প্রথমে যে একাদশ কোনো দল ঘোষণা করছে, সেটা টসের ফলের ওপরই নির্ভর করে করছে। তাই দ্বিতীয় ইনিংসে দলে বদলের বেশি প্রয়োজন। 
চলতি আইপিএলের প্রথম ম্যাচেও সেটিই দেখা গেল। চেন্নাই সুপার কিংস আম্বাতি রায়ডুর বদলে তুষার দেশপান্ডে ও গুজরাত টাইটান্স কেন উইলিয়ামসনের বদলে সাই সুদর্শনকে নামালেন। দুটি বদলই হয় দ্বিতীয় ইনিংসে।

এবারের আইপিএলে নতুন নিয়ম হিসেবে ‘ইমপ্যাক্ট প্লেয়ার’ চালু হয়েছে। ইতোমধ্যে আইপিএলের প্রথম ম্যাচে এর ব্যবহারও হয়েছে। ফুটবলের মতো নিয়ম হলেও কিছুটা ভিন্ন রয়েছে।